Karol III. (Spojené kráľovstvo)

Karol III. (, celým občianskym menom "Charles Philip Arthur George Mountbatten-Windsor"; * 14. november 1948, Londýn, Spojené kráľovstvo) je súčasný kráľ Spojeného kráľovstva a 14 štátov Spoločenstva národov, ktorým sa stal od smrti svojej matky Alžbety II. Od roku 1952 bol vojvodom z Cornwallu a vojvodom z Rothesay a je najstarším a najdlhšie pôsobiacim dedičom trónu v britskej histórii. Je tiež najdlhšie slúžiacim princom z Walesu, ktorým sa stal v júli 1958. Po smrti svojho otca, princa Philipa, ktorý zomrel 9. apríla 2021, zdedil aj titul vojvoda z Edinburghu.
Po smrti svojej matky, kráľovnej Alžbety II., sa stal kráľom Karolom III.
Narodil sa v Buckinghamskom paláci ako prvý vnuk kráľa Juraja VI. a kráľovnej Alžbety. Študoval na školách "Cheam" a "Gordonstoun", ktoré jeho otec navštevoval ako dieťa. Strávil tiež rok v kampuse "Timbertop" na "Geelong Grammar School" v austrálskej Viktórii. Po získaní titulu bakalára na univerzite v Cambridge pôsobil Charles v rokch 1971 až 1976 v kráľovských vzdušných silách a kráľovskom námorníctve. V roku 1981 sa oženil s lady Dianou Spencerovou, s ktorou má dvoch synov: Williama (* 1982) a Harryho (* 1984). V roku 1996 sa pár rozviedol po zverejnených mimomanželských pomeroch z oboch strán. Diana zomrela na následky autonehody v Paríži nasledujúci rok. V roku 2005 sa oženil s dlhoročnou partnerkou Camillou Parker Bowlesovou.
Ako princ z Walesu a následník trónu plnil oficiálne povinnosti v mene kráľovnej. Založil "The Prince's Trust" v roku 1976, sponzoruje "The Prince's Charities" a je patrónom, prezidentom a členom viac ako 400 ďalších charitatívnych organizácií. Ako ochranca životného prostredia zvyšuje povedomie o ekologickom poľnohospodárstve a zmene podnebia, čo mu prinieslo ocenenia a uznania od environmentálnych skupín. Jeho podpora alternatívnej medicíny vrátane homeopatie bola mnohými lekárskymi komunitami kritizovaná a jeho názory na úlohu architektúry v spoločnosti a na ochranu historických budov si získali značnú pozornosť britských architektov a kritikov dizajnu. Od roku 1993 pracuje na vytvorení experimentálneho nového mesta Poundbury založeného na jeho preferenciách. Je tiež autorom a spoluautorom mnohých kníh.
Životopis.
Narodil sa 14. novembra 1948 v Buckinghamskom paláci ako najstarší syn kráľovnej Alžbety (vtedy ešte princeznej) a jej manžela princa Philipa, vojvodu z Edinburghu. Vo veku 3 rokov sa Charles po nástupe svojej matky Alžbety na trón stal priamym kráľovským následníkom a získal právo používať titul princ z Walesu.
Základné a stredoškolské vzdelanie Charles absolvoval predovšetkým na škótskych školách a v roku 1967 bol prijatý na vysokoškolské kolégium Trinity na Univerzite v Cambridge, kde študoval antropológiu, archeológiu a históriu. V druhom roku štúdia absolvoval aj jeden semester na národnej univerzite Walesu, kde študoval waleskú históriu a jazyk.V roku 1970 promoval na Univerzite v Cambridge a získal titul bakalár umenia. Stal sa tak prvým členom britského kráľovského rodu, ktorý dostal úplný univerzitný diplom a titul.
Za princa z Walesu bol korunovaný počas priameho televízneho prenosu v roku 1969.
V roku 1977 spoznal Dianu Spencerovú. V roku 1981 sa vzali a postupne sa im narodili synovia William (* 1982) a Harry (* 1984). Manželstvo však časom prestalo byť šťastné a na povrch začali prenikať informácie o nevere, ktoré sa týkali predovšetkým princeznej Diany. Manželia sa časom veľmi odcudzili a v roku 1992 vtedajší britský premiér John Major vo svojom prejave v parlamente verejne priznal, že manželstvo v kráľovskej rodine nefunguje a manželia sa odcudzili. Charles a Diana sa oficiálne rozviedli v roku 1996. O rok nato princezná Diana zomrela pri autonehode v Paríži. V roku 2005 si vzal za ženu svoju priateľku z mladosti a dlhodobú partnerku Camillu Parkerovú Bowlesovú.
Po smrti svojej matky, kráľovnej Alžbety II. sa stal kráľom Karolom III. Pomazaný a korunovaný bol 6. mája 2023 vo Westminsterskom opátstve. Obradu sa zúčastnilo vyše 2 200 hostí.
Záujmy a charitatívna činnosť.
Princ Charles je priaznivcom environmentálneho prístupu riešenia súčasných problémov sveta a podporuje také myšlienky, ako je väčšie využívanie biopotravín, podpora ekologického hospodárenia, podpora udržateľného rozvoja vidieka, ochrana a rekonštrukcia historických budov a ich funkčne prispôsobenie podmienkam 21. storočia pri udržaní pôvodného historického vzhľadu. Patrí medzi kritikov modernej architektúry. Od prelomu tisícročia sa angažuje aj v ochrane pôvodného ekosystému Transilvánie, kde vlastní rozsiahle pozemky a majetky, a zaujíma sa o rekonštrukciu a revitalizáciu rumunských historických pamiatok.
Princ Charles sa zaujíma o architektúru a svoje architektonické a urbanistické myšlienky sa snaží preniesť do skutočnosti. Najväčším projektom týkajúcim sa novej podoby estetického a udržateľného bývania je výstavba mestečka Poundbury, ktoré vzniká podľa jeho návrhov. V meste sa využívajú iba prírodné a kamenárske materiály a v návrhu budov sa uplatňuje historický, ale najmä regionálny štýl s úmyslom vytvoriť priestor, s ktorým by sa ľudia stotožnili, a v ktorom by vznikol silný pocit spolunáležitosti. Celé mesto je postavené spôsobom, ktorý má podporiť chôdzu a pohyb vo verejnom priestore bez hraníc.
Charitatívna organizácia Prince Foundation poskytuje každoročne milióny libier na pomoc chudobným a chorým, na rôzne aktivity zamerané na vzdelávanie mladých ľudí, na vysokoškolské štipendiá pre nadaných študentov, na podporu udržateľného rozvoja vidieka, pomáha detským domovom, nemocniciam, domovom dôchodcov, školám pre nevidiacich a nepočujúcich; prispieva aj na výstavbu cenovo dostupného, ale ekologického bývania pre znevýhodnené skupiny obyvateľstva, prostredníctvom príspevkového fondu podporuje aj osamelé matky s deťmi.